ET Euroopa Liidu Teataja C 129/19

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 129/11

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„FASOLA WRZAWSKA”

EÜ nr: PL-PDO-0005-0645-24.09.2007

KGT ( ) KPN ( X )

1. Nimetus:

„Fasola wrzawska”

2. Liikmesriik või kolmas riik:

Poola

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Nimetuse all „Fasola wrzawska” tohib müüa üksnes õisoa (Phaseolus multiflorus) kuivatatud seemneid.

Füüsikalised omadused:

olenevalt mullatüübist ja ilmastikuoludest on 1 000 seemne kaal vahemikus 2 100–2 900 g,

oaseemned on külgsuunas lamenduvad ja neerukujulised, puhtad, terviklikud, küpsed, hästi arenenud, niiskusesisaldusega kuni 18 %, närtsimata, kahjurite tekitatud aukudeta; seemnetel ei tohi ilmneda temperatuurist põhjustatud riknemist või kahjustust. Seemnetel on iseloomulik läikiv ühtlast valget värvi integument.

Ubade suhtes enne pakendamist kohaldatavad miinimumnõuded:

— purustatud oad (poolikud või terved oaseemned): kuni 0,1 %,

— närtsinud oad: kuni 0,3 %,

— võõrlisandid: kuni 0,05 % (mulda maksimaalselt 0,02 %),

— mädanenud ja hallitanud oad: kuni 0,2 %,

— oad, mis ei ole ühtlast värvi: kuni 0,6 %; täpsustatud nõuetele mittevastavate ubade koguhulk võib olla kuni 1,25 % kaalust.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Toote „Fasola wrzawska” kõik tootmisetapid peavad toimuma punktis 4 määratletud geograafilises piirkonnas. Kasutatakse üksnes „Fasola wrzawska” kasvupiirkonnast pärit õisoa (Phaseolus multiflorus) seemneid.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

„Fasola wrzawska” uba kasvatatakse Podkarpacie vojevoodkonna järgmistes piirkondades:

— Tarnobrzeski valla Gorzyce omavalitsusüksuses: Wrzawy, Gorzyce, Motycze Poduchowne, Trześń ja Zalesie Gorzyckie,

— Zaleszany omavalitsusüksuses: Skowierzyn, Zaleszany, Majdan Zbydniowski ja Motycze Szlacheckie,

— Radomyśl nad Sanemi omavalitsusüksuses: Dąbrówka Pniowska, Pniów, Nowiny, Witkowice, Chwałowice, Antoniów ja Orzechów.

Zaleszany ja Radomyśl nad Sanemi omavalitsusüksused asuvad Stalowowolski vallas.

5. Seos geograafilise piirkonnaga:

5.1. Geograafilise piirkonna eripära:

5.1.1. Looduslikud tegurid

Ubade kasvatuspiirkond on Tarnobrzegi tasandikul Alam-Sani jõe orus. Määratletud piirkonna loodepiiriks on Wisła jõgi. Varssavi lähedal Wisłasse voolav Sani jõgi jagab piirkonna kaheks osaks. Kõnealune piirkond on Sandomierzi valgala põhjaosa.

Sandomierzi valgala tasandikulist kliimat iseloomustavad pikad, erakordselt palavad suved, pehmed talved ja suhteliselt vähene sademete hulk. Keskmine sademete koguhulk aastas on ligikaudu 600 mm (ajavahemikul 1985–1996 oli vastav näitaja vahemikus 523–628 mm), millest rohkem kui 230 mm sajab kasvuperioodil.

Keskmine temperatuur aastas on 7,7–8,0 °C. Suvel on päevane keskmine temperatuur juulis (kõige soojem kuu) + 18 °C. Kõige külmem kuu on jaanuar, kui keskmine temperatuur on – 4 °C.

Ilm on sageli väga soe, päikseline ja kergelt pilves või väga palav ja ilma sademeteta. Suhteliselt sagedased on mõõdukalt soojad päikselised päevad. Piirkonnale on iseloomulik pikk pakasevaba periood.

Wisła ja Sani jõe vahelisele alale iseloomuliku mikrokliima kujunemine on olulisel määral tingitud kahe suure jõe lähedusest. See asjaolu mõjutab kasvuperioodi (keskmine temperatuur 5 °C), mis kestab peaaegu 220 päeva ja on seega 25 päeva võrra pikem kui ubade kasvuaeg ümberkaudsetel aladel. Sandomierzi valgala piirneb Małopolska kõrgustiku, Roztocze küngastiku ja Karpaatide mäejalamiga. Nende pinnavormide tõttu on määratletud piirkonnas harva tugevaid tuuli.

Punktis 4 osutatud piirkond on ümbritsevate aladega võrreldes tasandikuline ning kaitstud tugeva tuule kahjustava mõju eest. Määratletud piirkonna pinnas on peamiselt löss, mis on kujunenud Wisła ja Sani jõe, aga ka selliste väiksemate jõgede nagu Łęg, Trześniówka ja Osa sagedastest üleujutustest tingitud jõesettekihtide kuhjumisel. Nende peamiselt jõeorge katvate kõige viljakamate muldade hulgas (nn Wisła muda) on eelkõige väga head ja head mullaklassid nisu- ja peedikasvatuseks, hea mullaklass nisukasvatuseks ning väga head ja head mullaklassid rukkikasvatuseks.

Piirkonnale on tunnuslikud ka sagedased udud kevadel ja sügisel. Selle ilmastikunähtuse tõttu vähenevad järsud päeva- ja öötemperatuuri muutused tõhusalt. Wisła ja Sani jõe läheduse tõttu on pinnavett piisavalt.

5.1.2. Inimtegurid

Määratletud piirkonna põllumajandustootjad on oa viljelusprotsessi aastate jooksul täiustanud. Samaaegselt on tootjad püüdnud säilitada toimimisviise, mis ei häiri keskkonna looduslikku tasakaalu. Kohalikud elanikud on omandanud oatootmise põhimõtete ja meetoditega seotud viljelusoskused: nad oskavad toetuslatte valida ja ette valmistada, määrata õiget aega oaseemnete külvamiseks, kinnitada oataimi toetuslattidele (st painutada neid lattidele õiges suunas kasvama), määrata õiget aega oataimede lõikamiseks ning hinnata, millal on sobiv aeg oakauntest seemnete lüdimiseks. Kohalike tootjate oskustele osutab ka selliste „Fasola wrzawska” oa tootmisel kasutatavate võtete arvukus, mida on vaja teha käsitsi. Need on: oakaunte ettevalmistus, oaseemnete külvamine, nende muldamine (umbrohutõrje ja kobestamine), oataimede toetuslattidele painutamine, kaunte koristamine ja sortimine.

„Fasola wrzawska” ubade iga tootmisetapp põhineb piirkonna inimeste traditsioonilistel oskustel – põhiosa tööst tehakse käsitsi. Seetõttu on kohalike oakasvatajate oskused väga olulised. Enne ubade kasvatamisega alustamist valitakse ja valmistatakse ette latid (või ridvad), mida hiljem kasutatakse oataimede toestamiseks.

Need latid paigutatakse põllule nõuetekohaselt, kuna sellest sõltub ubade korralik kasvamine ja arenemine.

„Fasola wrzawska” oataimi painutatakse mitmel viisil, näiteks: püstlattidele, postide vaheliste traatide küljes rippuvatele nööridele ja pinguletõmmatud traatidega toestatud lattidele. „Fasola wrzawska” ube koristatakse järk-järgult vastavalt oakaunte valmimisele ning seemneid kuivatatakse välitingimustes. Kuivatatud oakaunu pekstakse ja sorditakse käsitsi. Oaseemneid tuleb ladustada puhtas, kuivas, hästituulutatud ruumis, kus ei ole taimekahjureid ega kõrvalisi lõhnu. Seemneid ei tohi ladustada õhukindlates kottides.

5.2. Toote eripära:

„Fasola wrzawska” ubadele on iseloomulik:

— nende suurus: Phaseolus multiflorus õisoaliikidest on „Fasola wrzawska” oad eristatavad oma suuruse poolest; olenevalt mullatüübist ja kasvuaja ilmastikuoludest on 1 000 seemne kaal vahemikus 2 100–2 900 g; „Fasola wrzawska” oad on 40–90 % suuremad kui muude õisoaliikide seemned;

— „Fasola wrzawska” ubade veeimamisvõime on 20 % suurem kui väljaspool punktis 4 määratletud geograafilises piirkonnas kasvatatud ubade vastav näitaja;

— integumendi paksus: „Fasola wrzawska” ubade kaal ja maht on ligikaudu 20 % väiksem kui väljaspool määratletud geograafilist piirkonda kasvatatavatel sama liigi ubadel;

— magus maitse: kinnitatud laboris organoleptilise hindamise käigus;

— eristatav loomulik ja iseloomulik lõhn, millel puudub igasugune hallituse, läpatuse või muu kõrvaline nüanss;

— struktuur ja konsistents: hõrk, suussulav tekstuur, puudub jahune järelmaitse;

— keetmisaeg: 10 minutit lühem kui selliste ubade puhul, mis on toodetud väljaspool punktis 4 määratletud geograafilist piirkonda.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

„Fasola wrzawska” oad on looduslike tingimuste (kliima ja pinnas) ning kohalike tootjate oskuste koosmõju tulemus. Üksnes selline koosmõju tagab toote ainulaadse kvaliteedi.

„Fasola wrzawska” oad kasvavad piirkonnas, kus on kõrgekvaliteedilised aleuriitmullad, reguleeritud veerežiim ja kahe suure jõe – Wisła ja Sani lähedusega seonduv mikrokliima. Geograafilise piirkonna omadused ja inimeste oskused, mis hõlmavad taimede asjakohaste kinnituseeskirjade (sealhulgas kasvuridade vahelise ala ja selles reas asuvate postide vahemaa) järgimist, võimaldavad taimi nõuetekohaselt kasvatada ning seega tagada „Fasola wrzawska” ubade rikkaliku saagi, mis on märkimisväärselt suurem kui väljaspool punktis 4 määratletud geograafilist piirkonda kasvatatud ubade saak. Ümbritsevate kõrgustikega tugevate tuulte eest kaitstud tasandikul asuva piirkonna ilm on soojem kui naaberaladel; pakasevaba periood on seal pikk ja seetõttu on pikeneb ka taimede kasvuperiood. See asjaolu on ülitähtis, kuna oataimed on tuule suhtes väga tundlikud. Kõnealused asjaolud ning inimeste oskused, mis on seotud „Fasola wrzawska” ubade käsitsi ja küpsusastmele vastava järkjärgulise koristamise ning oaseemnete välitingimustes kuivatamisega, tagavad õhukese integumendi ning õige struktuuri ja konsistentsiga toote.

Määratletud geograafilise piirkonna sobivad tingimused ja inimeste oskused aitavad oluliselt kaasa kokakunstis kõrgelt hinnatud „Fasola wrzawska” ubade eriomaduste kujunemisele. Tänu valdavalt päikselise ilmaga pikemale kasvuperioodile sünteesitakse oaseemnetes hulgaliselt süsivesikuid. See asjaolu ning inimeste oskused, tänu millele koristatakse oad vastavalt nende arengustaadiumile õigel ajal, võimaldab saada kõige optimaalsema süsivesikusisaldusega oaseemneid. Seetõttu on „Fasola wrzawska” oad eriomase magusa maitsega. „Fasola wrzawska” ubade iseloomulik lõhn tagatakse nende sobivates tingimustes kuivatamise ja õiges kohas ning asjakohastes oludes ladustamisega. Käsitsi peksmise ja sortimisega tagatakse ubade suhtes kehtestatud rangete kvaliteedinõuete täitmine.

Loodusliku, kunstliku kiirendamiseta kuivatamismeetodiga tagatakse oaseemnete madal veesisaldus, välditakse rakuseinte lagunemist ja saavutatakse rakuseinte vaheliste vahede ühtlane vähenemine. Sellise menetlusega tagatakse „Fasola wrzawska” ubade hea veeimamisvõime, õrn struktuur ja konsistents ning lühem keeduaeg kui muudel punktis 4 määratletud geograafilises piirkonnas kasvatatavatel õisubadel.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.minrol.gov.pl/DesktopDefault.aspx?TabOrgId=1620&LangId

(1) ELT L 93, 31.3.2006, lk 12.